**“Κοινή Ανακοίνωση ΕΛΜΕ Ζακύνθου, Κέρκυρας, Λευκάδας και Κεφαλονιάς-Ιθάκης”**

**Δε συμμετέχουμε – απέχουμε από τις εκλογές παρωδία
για τα Υπηρεσιακά Συμβούλια της 5ης Νοεμβρίου!**

**Ο αυταρχισμός και η προσπάθεια χειραγώγησης δε θα περάσουν!**

**Δίνουμε και πάλι ηχηρή απάντηση στο Υπουργείο Παιδείας και την κυβέρνηση!**

Η ΕΛΜΕ Ζακύνθου, από κοινού με όλες τις ΕΛΜΕ Ιονίων νήσων (Κέρκυρας, Λευκάδας και Κεφαλονιάς-Ιθάκης), καταγγέλλει την απαράδεκτη εγκύκλιο του Υπ. Παιδείας που καθορίζει την εκλογή των αιρετών εκπροσώπων των Υπηρεσιακών Συμβουλίων. Καθορίζεται ότι η εκλογή θα γίνει αποκλειστικά με ηλεκτρονική ψηφοφορία. Οι εφορευτικές επιτροπές είναι πλήρως ελεγχόμενες από την διοίκηση, χωρίς καμία δυνατότητα ελέγχου της διαδικασίας, αφού σύμφωνα με τις πρωτοφανείς διατάξεις της εγκυκλίου, κανείς δεν θα έχει πρόσβαση στη λίστα ψηφισάντων, δηλαδή κανείς δεν θα μπορεί να ελέγξει πόσοι και ποιοι ψήφισαν. Πρόκειται για μια διαδικασία διάτρητη, ανοιχτή σε κάθε προσπάθεια νόθευσης του αποτελέσματος.

Το Υπ. Παιδείας επιδιώκει:

1. την επιβολή του νόμου Χατζηδάκη με τον πιο αυταρχικό τρόπο έχοντας σαν στόχο την ακύρωση κάθε συνδικαλιστικής δράσης
2. την καθυπόταξη του κλάδου προκειμένου να υλοποιήσει την αντιεκπαιδευτική πολιτική αφού δυσκολεύεται λόγω της σθεναρής αντίστασης της συντριπτικής πλειοψηφίας των συναδέλφων,
3. την καθιέρωση μιας διαδικασίας εκλογής οργάνων που είναι απαξιωτική για την ίδια τη συνδικαλιστική δράση με στόχο να γενικευτεί και στις εκλογές των σωματείων.

Το σωματείο μας πρωτοστάτησε μαζί με δεκάδες Συλλόγους και ΕΛΜΕ όλο το προηγούμενο διάστημα ώστε να δώσουμε ηχηρή απάντηση στην κυβέρνηση (95% αποχή από τις προηγούμενες ηλεκτρονικές εκλογές, 90% απεργία – αποχή από την «αξιολόγηση», ακύρωση των καμερών στη τάξη κλπ). Καταφέραμε να ακυρώσουμε στην πράξη μέτρα, να συγκρουστούμε με τον αυταρχισμό του Υπουργείου Παιδείας. Απέναντι στη νέα προκλητική στάση του Υπουργείου Παιδείας καλούμε όλους τους συναδέλφους να σταθούμε για μια ακόμα φορά στο ύψος των περιστάσεων.

Το δίλημμα σήμερα δεν είναι απλά η εκλογή αιρετού! Το διακύβευμα σήμερα είναι αν θα σταθούμε όρθιοι, χωρίς υποχωρήσεις απέναντι στην επίθεση της κυβέρνησης! Αν θα αντιτάξουμε ένα κίνημα αποφασισμένο να συγκρουστεί, χωρίς να περιμένει «σωτήρες», που θα βάζει στο επίκεντρο του αγώνα αιτήματα που να καλύπτουν τις ανάγκες μας!

Δεν νομιμοποιούμε τις ηλεκτρονικές εκλογές – παρωδία!
Δεν συμμετέχουμε και δεν διευκολύνουμε τη διεξαγωγή τους με κανένα τρόπο,
δεν ορίζουμε μέλη στις εφορευτικές επιτροπές.

Καλούμε:

* το ΥΠΑΙΘ να αποσύρει άμεσα την απαράδεκτη απόφαση για ηλεκτρονικές εκλογές και να προχωρήσει άμεσα σε δια ζώσης εκλογές με φυσική παρουσία και διασφάλιση της μυστικότητας της ψήφου.
* τα Δ.Σ. της ΔΟΕ και της ΟΛΜΕ, επιτέλους, να καταδικάσουν τους σχεδιασμούς του ΥΠΑΙΘ, να ζητήσουν να αποσυρθεί η απόφαση για ηλεκτρονικές εκλογές, να μην καταθέσουν υποψηφιότητες στο Υπουργείο και να καλέσουν σε αποχή όπως το 2020.
* όλες τις συνδικαλιστικές δυνάμεις, τις συλλογικότητες και όλες τους συναδέλφους να μην καταθέσουν υποψηφιότητες, να μη συμμετέχουν στις εκλογές – παρωδία.
* τις /τους συναδέλφους να μη συμμετέχουν ως εφορευτική επιτροπή και μάλιστα εκτός μέρας και ωραρίου εργασίας!
* όσους σκέφτονται να είναι ηλεκτρονικά υποψήφιοι- αιρετοί να θυμηθούν το φιάσκο των ηλεκτρονικών εκλογών πριν 2 χρόνια και την τότε θέση τους και στάση τους που απέσυραν όλοι οι υποψήφιοι τις υποψηφιότητές τους. Εννοείται ότι η ΕΛΜΕ Ζακύνθου δε θα αναγνωρίσει κανέναν ψευδοαιρετό που θα δεχτεί να εκλεγεί από μια τέτοια διαδικασία.

Καλούμε όλους τους εκπαιδευτικούς σε ΜΑΖΙΚΗ ΑΠΟΧΗ, σε ξεκάθαρο μήνυμα αγώνα και αξιοπρέπειας απέναντι στην κυβέρνηση και το Υπουργείο Παιδείας.

ΣΤΙΣ 5 ΤΟΥ ΝΟΕΜΒΡΗ ΑΠΕΧΟΥΜΕ ΜΑΖΙΚΑ

ΚΑΙ ΣΤΙΣ 9 ΤΟΥ ΝΟΕΜΒΡΗ ΑΠΕΡΓΟΥΜΕ ΜΑΖΙ ΜΕ ΟΛΟΥΣ ΤΟΥΣ ΕΡΓΑΖΟΜΕΝΟΥΣ

Το Δ.Σ.